TKN บวก 5% อานิสงส์ “ตรุษจีน” หนุนนักท่องเที่ยวทะลักเข้าไทย! ดันยอดขายฟื้นเด่น
TKN บวก 4% รับอานิสงส์ช่วงตรุษจีน 19-27 ม.ค.66 หนุนนักท่องเที่ยวแห่เข้าไทยราว 5.89 แสนคน คาดกระตุ้นจับจ่ายใช้สอย และดันยอดขายฟื้นตัวโดดเด่น
TKN บวก 4% รับอานิสงส์ตรุษจีน 19-27 ม.ค.66 หนุนนักท่องเที่ยวแห่เข้าไทยราว 5.89 แสนคน คาดกระตุ้นยอดขายฟื้นตัวโดดเด่น
19 ม.ค. 2566

ผู้สื่อข่าวรายงานว่า วันนี้ (19 ม.ค.66) ราคาหุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ล่าสุด ณ เวลา 10:19 น.อยู่ที่ระดับ 11.60 บาท บวก 0.50 หรือ 4.50% สูงสุดที่ระดับ 11.80 บาท ต่ำสุดที่ระดับ 11.10 บาท ด้วยมูลค่าซื้อขาย 131.19 ล้านบาท

โดยราคาที่หุ้นเพิ่มขึ้นคาดว่าได้รับอานิสงส์การท่องเที่ยวแห่งประเทศไทย (ททท.) คาดว่าในช่วงเทศกาลตรุษจีน 19-27 ม.ค.66 รวม 9 วัน จะมีนักท่องเที่ยวต่างชาติเข้าไทยราว 5.89 แสนคน เฉลี่ยวันละ 6.5 หมื่นคน เบื้องต้นประเมินน่าจะช่วยให้ภาพ ม.ค. เห็นนักท่องเที่ยวระดับวันละ 6.0+/-หมื่นคน เร่งจาก ธ.ค.65 ที่อยู่ราววันละ 5.0 หมื่นคน ทั้งนี้ หลังเริ่มเห็นนักท่องเที่ยวกลับมาเร็ว หลายจังหวัดท่องเที่ยวเริ่มระบุถึงปัญหาจำนวนบุคลากรไม่เพียงพอ ซึ่งเป็นความเสี่ยงต้องติดตามต่อ
ขณะที่ก่อนหน้านี้ นายอิทธิพัทธ์ พีระเดชาพันธ์ ประธานเจ้าหน้าที่บริหาร TKN เปิดเผยว่า แนวโน้มธุรกิจในไตรมาส 4/65 คาดว่าการฟื้นตัวของยอดขาย ทั้งตลาดในประเทศและต่างประเทศจะเป็นไปอย่างต่อเนื่อง โดยเริ่มมีแรงผลักดันยอดขายจากจำนวนนักท่องเที่ยวในประเทศไทยและอีกหลาย ๆ ประเทศที่เพิ่มขึ้นด้วย
พร้อมกันนี้บริษัทยังมุ่งเน้นการสร้างนวัตกรรมสินค้าใหม่ และสินค้าที่ได้รับความนิยมจากนักท่องเที่ยวที่เริ่มกลับมา อีกทั้งยังได้ทำการตลาดเพื่อเพิ่มยอดขายตลาดต่างประเทศจากประเทศที่มีศักยภาพการเติบโตที่ดี โดยมุ่งเน้นเรื่องของการขยายฐานลูกค้าและสินค้าใหม่ ๆ